རང་རེའི་ཁ་བའི་ལྗོངས་ཀྱི་མཛེས་རྩལ་ལོ་རྒྱུས་ཐོག་གི་རི་མོ་མཁས་ཅན་མང་དག་ཞིག་གིས་དུས་ཡུན་རིང་པོའི་ནང་གསར་རྩོམ་དང་།ལག་ལེན་གྱི་ཉམས་མྱོང་མང་པོ་ཞིག་ཕྱོགས་བསྡོམས་དང་བསྡུ་རུབ་བྱས་པ་བརྒྱུད་སྒྱུ་རྩལ་གྱི་སྙིང་བཅུད་ཕུན་སུམ་ཚོགས་པོ་གསོག་འཇོག་བྱས་ཏེ་འཕེལ་རྒྱས་གཏོང་གནང་མཛད་པ་དང་འབྲེལ་ཁྱད་ཆོས་མངོན་པར་གསལ་བའི་རི་མོའི་གྲུབ་མཐའ་ཁག་ཀྱང་རིམ་བཞིན་ཐོན་པ་མ་ཟད།སྒྱུ་རྩལ་གྱི་བརྩམས་བྱ་དེ་དག་ཐོག་ནས་བོད་ཀྱི་དུས་རབས་སོ་སོའི་ནང་གི་རི་མོའི་ཁྱད་ཆོས་མངོན་ཐུབ་ལ།བོད་ཀྱི་རི་མོའི་ལོ་རྒྱུས་ཐོག་མེད་དུ་མི་རུང་བའི་ཆ་ཤས་གལ་ཆེན་ཤིག་ཀྱང་ཡིན།དེར་བརྟེན་རྫོང་རྒྱབ་ཀླུ་ཁང་གི་ལྡེབས་བྲིས་སྒྱུ་རྩལ་ལས་དུས་རབས་༡༨ནང་བོད་ཀྱི་རི་མོའི་ཁྱད་ཆོས་མཚོན་ཐུབ་ལ་དུས་རབས་༡༧དང་༡༨ནི་སྨན་ལུགས་བྲིས་རྒྱུན་ཆུ་ཚད་རྩེར་སོན་པའི་དུས་ཞིག་ཡིན།དུས་རབས་༡༧ཕོ་བྲང་པོ་ཏ་ལའི་ཕོ་བྲང་དཀར་པོ་དང་དམར་པོ་གཉིས་བཞེངས་རྗེས་ལྡེབས་བྲིས་སུ་སྨན་ལུགས་ཀྱི་བྲིས་རྒྱུན་རི་མོའི་པིར་མཁན་ཕུལ་དུ་བྱུང་བ་སྤྲུལ་སྐུ་ཆོས་དབྱིངས་རྒྱ་མཚོ་དང་།ལྷོ་བྲག་བསྟན་འཛིན་ནོར་བུ།དབུ་ཆེན་སྨན་ཐང་པ་མགོན་པོ་ཚེ་དབང་།ཕོ་བྲང་ཕུན་ཚོགས།ལྷ་ས་རགས་ཁ་བ་འཇམ་དབྱངས་དབང་པོ་སོགས་རི་མོ་སྐད་གྲགས་ཅན་མང་པོ་ཟམ་མི་ཆད་པར་བྱོན་པ་མ་ཟད།ཁོང་རྣམ་པའི་བརྩམས་ཆོས་ཀྱང་བོད་ཁུལ་ཕལ་མོ་ཆེར་ཁྱབ་སྟེ་དུས་ད་ལྟ་ཡང་མི་ཚོས་གནས་གང་སར་སྨན་བྲིས་ཀྱི་བརྩམས་ཆོས་མཇལ་ཐུབ།སྨན་ལུགས་ཀྱི་བྲིས་རྒྱུན་ནི་དགའ་ལྡན་ཕོ་བྲང་སྐབས་ཀྱི་ཚད་ལྡན་གྱི་འབྲི་རྒྱུན་ཞིག་ཏུ་གྱུར་བ་ནི་ཕྱིས་སུ་གཞུང་བྲིས་ཞེས་འབོད་སྲོལ་ཡང་ཆགས་པ་ལྟར་གཞུང་ཕྱོག་ནས་ཐད་ཀར་སྨན་ལུགས་ལ་རྒྱབ་སྐྱོར་ཤུགས་ཆེན་གནང་བས།ས་ཕྱོགས་གང་སར་སྨན་ལུགས་ཀྱི་བྲིས་རྒྱུན་དར་ཏེ་གྲུབ་མཐའ་གཞན་ལས་ཀྱང་འགྲོ་དོན་ལྷག་པར་ཆེ་བ་བྱུང་།རྫོང་རྒྱབ་ཀླུ་ཁང་གི་ལྡེབས་བྲིས་དེ་རྣམས་ནི་དུས་རབས་༡༨པའི་ནང་བོད་ཀྱི་སྨན་ལུགས་རི་མོའི་བྲིས་རྒྱུན་གྱི་བརྩམ་བྱ་ཞིག་ཡིན་པ་མ་ཟད་བརྩམ་བྱ་དེ་དག་གི་ནང་དོན་དང་རི་མོའི་ཁྱད་ཆོས་ལ་ཆེས་མཐོའི་ཞིབ་འཇུག་གི་རིན་ཐང་ལྡན་པ་ནི་ལྡེབས་བྲིས་དེ་དག་ལས་སྨན་ལུགས་བྲིས་རྒྱུན་གྱི་ལོ་རྒྱུས་འཕེལ་རིམ་ཤེས་རྟོགས་ཐུབ་ལ།ལྷག་དོན་དུ་ལྡེབས་བྲིས་དེ་ཚོའི་ནང་དོན་འགའ་རེ་ནི་ད་ཡོད་བོད་ཀྱི་རི་མོའི་ལོ་རྒྱུས་ཐོག་ཡིན་པས་བོད་ཀྱི་རི་མོའི་ལོ་རྒྱུས་ཐོག་ཆེས་མཐོང་དཀའ་བའི་བརྩམ་བྱའི་ནང་དོན་ཞིག་ཡིན་པས་བོད་ཀྱི་རི་མོའི་ལོ་རྒྱུས་ཐོག་ནང་དོན་གསར་པ་ཞིག་ཁ་སྣོན་བྱས་ཡོད་པ་མ་ཟད།བོད་ཀྱི་ཆོས་ལུགས་རིག་གནས་ལ་ཞིབ་འཇུག་བྱེད་མཁན་ཚོར་རྩ་ཆེའི་དཔྱད་གཞི་ཞིག་མཁོ་འདོན་བྱས་ཡོད།